Familie vermoed moord op vrou is beplan | Maroela Media
Familie vermoed moord op vrou is beplan
"Sy kon nie net só verniel word en niemand boet daarvoor nie."
Yolandi Botes (35) is op 26 April omstreeks 06:30 die laaste keer by die Internasionale Lughawe OR Tambo in Johannesburg gesien toe 'n Uber-bestuurder haar opgelaai het. Haar liggaam is Dinsdag digby die Vaal-vakansieoord by Villiers in die Vrystaat gevind.
Mariska Oosthuizen, een van Botes se susters, het in 'n boodskap aan Maroela Media gesê die familie gaan deur 'n baie moeilike tyd.
"Om uit te vind 'n mens se geliefde is so wreed vermoor en in stukke opgesny, is nie maklik nie. 'n Mens se kop wil dit nie verstaan nie. Die dinge wat deur jou gedagtes gaan, hoe sy dalk moes smeek, soebat en huil en daar was niemand om haar te help nie, maal alles deur 'n mens se kop. Hoe kan iemand so wreed wees?"
Botes en haar man, Wietzue, het in Danabaai gewoon en sy het so dikwels as wat sy kon vir haar drie kinders, wat by hul pa aan die Oos-Rand woon, gaan kuier.
Sy het verdwyn kort nadat sy in Johannesburg geland en met 'n Uber-taxi van die lughawe af gery het. Oosthuizen meen die moord op haar suster was beplan. "Niemand gaan deur soveel moeite om van iemand ontslae te raak nie."
Oosthuizen en hul jonger sussie is die Dinsdag self na die lughawe om antwoorde te probeer kry. Daar het hulle beeldmateriaal van 'n kringtelevisiekamera gesien wat wys hoe Botes in 'n voertuig klim. "'n Mens kon die registrasienommer sien, so hoekom het hulle [die polisie] nie die beeldmateriaal gebruik om op te volg waarheen die motor is nie?
"Vriende en familie het 'n groep begin en ons het hospitale, lodges, hotelle en lykshuise gebel en e-posse gestuur. Haar moordenaars mag nie wegkom hiermee nie."
Die bestuurder van die Uber beweer glo hy het Botes by 'n sentrum in Boksburg afgelaai, maar volgens Oosthuizen is daar geen bewyse dat dit wel gebeur het nie. Niemand is nog in hegtenis geneem in verband met die moord op Botes nie.
'n Pa en sy seun het Dinsdag by die Vaal-vakansieoord visgevang toe hulle iets wat soos 'n liggaamsdeel lyk in die water gewaar het. Hulle het die polisie na die toneel ontbied.
"Die polisie se duikeenheid het verskeie liggaamsdele in die rivier opgespoor," het brig. Motantsi Makhele, polisiewoordvoerder, bevestig. Botes is aan 'n tatoeëermerk uitgeken.
"Haar man vat dit baie sleg, soos ons almal," het Oosthuizen gesê. "Vir die kinders is dit baie swaar. Hulle het baie vrae en hulle wil hul ma sien."
Volgens Oosthuizen soek die familie geregtigheid vir Botes.
"My sussie was 'n dierbare mens wat altyd oor almal bekommerd en besorg was; sy het altyd alles en meer gegee. Haar familie was haar alles. Ons lewe is leeg sonder haar. Ons was elke dag in verbinding met mekaar."
Gauteng In die nuus Vrystaat Yolandi Botes
Sterkte! Hoop hulle vang die skuldiges.
So onnodig! Wie is só siek in hulle koppe magtag om iemand in stukke te sny?
Sterkte aan die familie en vriende mag God julle dra in hierdie moeilike tyd!
Daar is iets wat ek nie verstaan nie. Ek sal nooit my vrou of suster alleen in ń uber van die lughawe of van waar ook al, laat ry as ek dit kan verhelp nie. Ek weet nie wat die omstandighede was nie, maar iets klink nie reg nie. Baie sterkte vir die familie. Dis verskriklik hartseer.
Sterkte aan die famielie, wat n siek ding sal dit aan so pragtigge mens doen? Bring terug die doodstraf….
Daar was gister ook n ander vrou van Mosselbaai wat geskryf het sy het n dom besluit geneem.en.in n sogenaamde Uber Taxi geklim.. Binne minute hef die werklike Uber Taxi bestuurder haar gebel. Sy het besef.sy is geflous.
Gelukkig was die lughawe verkeer baie besig en sy kon by n "BOOM gate" uitklim en haar tas gryp.en terug loop.